<classify> Vinara hao wa Ligi Kuu wakiwa na pointi 46 baada ya mechi 21, wanaikaribisha kwenye Uwanja wa Taifa, Dar es Salaam, timu hiyo ya Shinyanga ambayo iko katika nafasi ya nane ikiwa na pointi 28. Imecheza mechi 22.Mwishoni mwa wiki, Yanga ilikumbana na Etoile Sportive du Sahel ya Tunisia katika mechi ya Kombe la Shirikisho Afrika na kulazimishwa sare ya bao 1-1 kwenye Uwanja wa Taifa.Huenda hasira zao za kushindwa kupata ushindi watazihamishia katika mchezo huo ili kuwafurahisha mashabiki wake ambao walitegemea timu hiyo ingepata ushindi mkubwa katika mchezo huo wa kimataifa.Katika mchezo wa raundi ya kwanza, Yanga ilishinda Stand United mabao 3-1 mjini Shinyanga. Mchezo wa leo utakuwa ni muhimu kwa Yanga kuendelea kujiweka katika nafasi nzuri ya kutwaa taji la ubingwa wa ligi, kwani ina pointi 46 ikitofautiana pointi nne na mabingwa watetezi Azam FC wenye pointi 42.Ikishinda mchezo huo na mingine miwili inayokuja dhidi ya Ruvu Shooting na Polisi Morogoro itatwaa rasmi taji hilo. Kwa mujibu wa Mkuu wa Idara ya Habari na Mawasiliano wa Yanga, Jerry Muro, wachezaji wote wako vizuri kwa mchezo huo na wamejipanga kuondoka na pointi tatu.Wachezaji wote wanaendelea vizuri, Telela Salum ambaye alikuwa ni majeruhi pia ameimarika na huenda leo akawepo katika kuiua Stand United, jambo la muhimu ni mashabiki wasichoke waje kutuunga mkono, alisema Muro.Kwa upande wa Stand United, bado ina wakati mgumu kwani inahitaji ushindi kuendelea kujiweka katika nafasi nzuri. Msemaji wa Stand United, Isaac Edward alitabiri mchezo huo na ujao dhidi ya mabingwa watetezi Azam FC kuwa migumu kwao ambao wanatafuta nafasi ya kupambana ili wasirudi Daraja la Kwanza baada ya kupanda msimu huu.Edward alisema kikosi chake kiko vizuri na tayari kwa mchezo huo kuhakikisha kinaonesha juhudi kupata pointi tatu. Ligi hiyo inayoelekea ukingoni, itaendelea kesho kwa michezo miwili ambapo Simba itacheza na Mgambo Shooting kwenye Uwanja wa Taifa na Polisi Morogoro wataikaribisha Coastal Union kwenye Uwanja wa Jamhuri, Morogoro.Simba imetoka kufungwa mabao 2-0 dhidi ya Mbeya City mwishoni mwa wiki hii jijini Mbeya, huku msemaji wao, Haji Manara akijifariji kuwa timu hiyo imedhamiria kuondoka na ushindi katika uwanja wake wa nyumbani.Katika mechi za juzi za ligi hiyo, Mtibwa Sugar iliibana Prisons nyumbani kwake Sokoine jijini Mbeya na kwenda sare ya bao 1-1 wakati Ruvu Shooting iliifunga Mgambo JKT mabao 2-1.  <topic>: MICHEZO 